CELEX: 62014CN0167
Language: hr
Date: 2014-04-07 00:00:00
Title: Predmet C-167/14: Tužba podnesena 7. travnja 2014. – Europska komisija protiv Helenske Republike

11.8.2014   
            
            
               HR
            
            
               Službeni list Europske unije
            
            
               C 261/12
            
         Tužba podnesena 7. travnja 2014. – Europska komisija protiv Helenske Republike
   (Predmet C-167/14)
   2014/C 261/20
   Jezik postupka: grčki
   
      Stranke
   
   
      Tužitelj: Europska komisija (zastupnici: G. Zavvos i E. Manhaeve)
   
      Tuženik: Helenska Republika
   
      Tužbeni zahtjev
   
   
               —
            
            
               Utvrditi da Helenska Republika, propustivši usvojiti sve mjere potrebne za izvršenje presude Suda od 25. listopada 2007., u predmetu C-440/06, Komisija/Helenska Republika, nije ispunila obveze koje ima na temelju članka 260. stavka 1. UFEU-a,
            
         
               —
            
            
               naložiti Helenskoj Republici plaćanje Komisiji kazne u iznosu od 47  462,40 eura za svaki dan zakašnjenja u izvršenju presude donesene u predmetu C-440/06, računajući od dana donošenja presude u ovom predmetu do dana izvršenja presude u predmetu C-440/06,
            
         
               —
            
            
               naložiti Helenskoj Republici plaćanje Komisiji dnevnog paušalnog iznosa od 5  191,20 eura računajući od dana donošenja presude u predmetu C-440/06 do dana donošenja presude u ovom predmetu ili do dana izvršenja presude donesene u predmetu C-440/06, ako se izvršenje provede ranije, i,
            
         
               —
            
            
               naloži Helenskoj Republici snošenje troškova.
            
         
      Tužbeni razlozi i glavni argumenti
   
   U pogledu metode izračuna kazne Komisija se poziva na:
   
               A —
            
            
               
                  Važnost zakonodavnih odredbi koje su povrijeđene, poput članaka 3. i 4. Direktive Vijeća 91/271/EEZ od 21. svibnja 1991. o pročišćavanju komunalnih otpadnih voda (1), koja se odnosi na sabiranje, pročišćavanje i ispuštanje komunalnih otpadnih voda, kao i pročišćavanje i ispuštanje otpadnih voda iz pojedinih industrijskih sektora. Cilj je direktive zaštititi okoliš od štetnog djelovanja ispuštanja takvih otpadnih voda.
               Komisija tvrdi da je ispuštanje nepročišćenih otpadnih voda (odnosno, voda koje nisu bile podvrgnute nikakvom pročišćavanju zbog nepostojanja integriranih sabirnih mreža i/ili stanica za pročišćavanje) u površinske vode dovodi do onečišćenja koje karakterizira neravnoteža kisika, dok dotok hranjivih tvari (dušikovih i fosfornih spojeva) značajno utječe na kvalitetu tih voda i ekosustava vezanih uz njih (dovođenjem u opasnost, primjerice, ribljih populacija).
               Nadalje, što se tiče komunalnih otpadnih voda koje su bile podvrgnute nedovoljnom pročišćavanju (postrojenja za pročišćavanje koja ne provode sekundarno pročišćavanje, ili koja provode nesukladno sekundarno pročišćavanje), provođenje samo primarnog pročišćavanja nije dovoljno da bi se izbjegli svi rizici od onečišćenja i pogoršanja kakvoće voda i povezanih ekosustava. Naime, prekomjerno ispuštanje hranjivih tvari (dušikovih i fosfornih spojeva) u površinske vode je bitan čimbenik povećanja eutrofikacije (proliferacije algi i vodenog bilja), što povećava rizik neuravnoteženosti kisika u vodi, nestanka ribljih populacija i drugih vodenih organizama te štete koju trpe povezani kopneni ekosustavi. Upravo zato članak 4. Direktive br. 91/271/EEZ propisuje da se komunalne otpadne vode iz aglomeracija s populacijskim ekvivalentom (p.e.) višim od 15  000 mogu ispustiti tek pošto su podvrgnute sekundarnom pročišćavanju ili ekvivalentnom pročišćavanju.
               Prema mišljenju Komisije, sabiranje i pročišćavanje svih komunalnih otpadnih voda iz grčkih aglomeracija s više od 15  000 p.e. je od vitalnog značaja za očuvanje i poboljšanje kakvoće površinskih voda, vodenih ekosustava i kopnenih ekosustava koji izravno ovise o vodama u pitanju, ali i za osiguranje potpune i pravilne primjene direktiva Europske Unije.
               Međutim, unatoč naporima i mjerama koje su poduzele grčke vlasti u posljednjih nekoliko godina, jasno je kako, do danas, od 23 aglomeracije na koje se odnosi presuda od 25. listopada 2007., šest aglomeracija s više od 15  000 p.e. (od kojih je pet u regiji istočna Atika, jedne od grčkih regija s najvećom gustoćom naseljenosti) nisu u skladu s odredbama članaka 3. i 4. Direktive br. 91/271/EEZ. Ekvivalentno stanovništvo tih šest aglomeracija je 1 24  000 (16  000 u Lefkimmiju, 25  000 u Nea Makriju, 17  000 u Markopoulu, 20  000 u Koropiju, 18  000 u Rafini i 28  000 u Artemidi).
            
         
               B —
            
            
               
                  Posljedice povrede u odnosu na opće i pojedinačne interese: Nepotpuno izvršenje presude Suda u Predmetu C-440/06 predstavlja značajne rizike onečišćenja okoliša i ima posljedice za zdravlje ljudi. Prema mišljenju Komisije, nepotpuno izvršenje presude Suda u predmetu C-440/06 dovodi do eutrofikacije površinskih voda koja bi mogla ugroziti, među ostalim, dobro ekološko i kemijsko stanje, kao i očuvanje vodenog i kopnenog ekosustava. Shodno tome, Komisija smatra da nepotpuno izvršenje presude može utjecati na provedbu drugih direktiva Europske unije, uključujući Direktivu Europskoga parlamenta i Vijeća 2000/60/EZ od 23. listopada 2000. o uspostavi okvira za djelovanje Zajednice u području vodne politike (2), Direktivu Europskog parlamenta i Vijeća 2006/7/EZ od 15. veljače 2006. o upravljanju kvalitetom vode za kupanje (3) i Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (4).
               Osim toga, Komisija tvrdi da nepotpuno izvršenje presude Suda utječe na mogućnost građana da uživaju koristi od površinskih voda koje su dovoljno čiste da omogućuju bavljenje rekreativnim aktivnostima (ribolovom, plivanjem, jedrenjem, pješačenjem, itd.). Također je vjerojatno da će nepotpuno izvršenje presude utjecati na kakvoću vode namijenjene ljudskoj potrošnji i na samo zdravlje ljudi.
            
         
      (1)  SL L 135, str. 40.; SL, posebno izdanje na hrvatskom jeziku, poglavlje 15., svezak 1., str. 5.
   
      (2)  SL L 327, str. 1.; SL, posebno izdanje na hrvatskom jeziku, 15., svezak 1., str. 48. – 119.
   
      (3)  SL L 64., str. 37.; SL, posebno izdanje na hrvatskom jeziku, 15., svezak 6., str. 179. – 193.
   
      (4)  SL L 206, str. 7. SL, posebno izdanje na hrvatskom jeziku, 15., svezak 2., str. 14. – 57.